PREB กวาดกำไร Q2 โตทะลัก 102% แตะ 124 ล้าน ลุ้นครึ่งหลังเด่นต่อ ตุนแบ็กล็อกแน่น 6 พันล้าน
PREB อวดงบไตรมาส 2/65 กวาดรายได้ทะลุ 1.5 พันล้าน โต 34% ดันกำไรพุ่งแตะ 124 ล้านบาท เพิ่มขึ้น 102 % เทียบงวดเดียวกันของปีก่อน หลังควบคุมต้นทุนได้ดี พร้อมโชว์ Backlog แน่นกว่า 6,000 ล้านบาท
PREB อวดงบไตรมาส 2/65 กวาดรายได้ทะลุ 1.5 พันล้าน โต 34% ดันกำไรพุ่งแตะ 124 ล้านบาท เพิ่มขึ้น 102 % เทียบงวดเดียวกันของปีก่อน หลังควบคุมต้นทุนได้ดี
17 ส.ค. 2565

นายวิโรจน์ เจริญตรา กรรมการผู้จัดการ บริษัท พรีบิลท์ จำกัด (มหาชน) หรือ PREB เปิดเผยว่า ผลการดำเนินงานของบริษัทในไตรมาส 2/65 มีรายได้รวม 1,515.91 ล้านบาท เพิ่มขึ้น 387.70 ล้านบาท หรือเพิ่มขึ้น 34.36% เทียบงวดเดียวกันของปีก่อนมีรายได้รวม 1,128.21 ล้านบาท
โดยได้รับปัจจัยสนับสนุนจากการเพิ่มขึ้นจากส่วนงานรับเหมาก่อสร้างประมาณ 246.26 ล้านบาท ส่วนงานพัฒนาอสังหาริมทรัพย์เพิ่มขึ้นประมาณ 86.84  ล้านบาท และส่วนงานขายและผลิตวัสดุก่อสร้างเพิ่มขึ้นประมาณ 54.60 ล้านบาท การเพิ่มขึ้นของรายได้เป็นไปตามประมาณการส่งมอบปกติของบริษัท
ขณะที่กำไรขั้นต้นในไตรมาส 2/65 สูงกว่างวดเดียวกันของปีก่อนประมาณ 81.86 ล้านบาท ผันแปรตามยอดขายที่เพิ่มขึ้น ในขณะที่อัตรากำไรขั้นต้นยังใกล้เคียงกัน อัตรากำไรขั้นต้นที่เพิ่มขึ้นเป็นการเพิ่มขึ้นของทุกส่วนงาน
“แม้ว่าสภาพเศรษฐกิจโดยรวมจะยังไม่ปรับตัวดีขึ้น และการสู้รบในยูเครนจะส่งผลต่อราคาวัตถุดิบให้มีราคาสูงขึ้น แต่บริษัทฯยังสามารถทำกำไรได้ บริษัทฯสามารถทำกำไรสุทธิ 124.19 ล้านบาท เพิ่มขึ้น 62.77 ล้านบาท หรือเพิ่มขึ้น 102.20% เทียบงวดเดียวกันของปีก่อนมีกำไรสุทธิ 61.42 ล้านบาท โดยกำไรที่เพิ่มขึ้นมาจากทุกส่วนงาน สาเหตุหลักมาจากการวางแผนที่ดีในเรื่องการจัดการและควบคุมต้นทุน”
โดยในส่วนของยอดงานคงเหลือในมือสำหรับงานก่อสร้าง (Backlog) สิ้นไตรมาส 2/65 มีประมาณ 6 พันล้านบาท